Moj učni stil?

Če želiš odkriti najboljši način učenja zase, je dobro, da poznaš svoj učni stil. Pri učenju si odvisen od tega, kako sprejemaš sporočila iz okolja. 
· 35% ljudi ima vidni učni stil (za njih je pomembno slikovno gradivo) 
· 25% ljudi ima slušni učni stil (pomembna so predavanja, pogovor, zvok, glasba) 
· 40% ljudi ima gibalni učni stil (zanje so pomembne ročne spretnosti, gibanje, delo, dotik) 



Reši spodnji test in ugotovi kateri učni stil imaš. Po zaključku reševanja testa si preberi kako lahko prilagodiš tvoje učenje glede na to, kako sprejemaš sporočila iz okolja…. 

NAVODILO: Preberi vprašanje in obkroži en (1) odgovor, ki ti najbolj ustreza! Na koncu testa preštej število obkroženih a –jev, b-jev, c-jev in spoznal boš kateri je tvoj učni stil.

1. Če se učim nekaj narediti, potem se najbolje naučim, če:
a) opazujem nekoga, ki mi to pokaže,
b) poslušam nekoga, ki mi postopek razloži,
c) poskusim narediti sam(a).

2. Ko berem, pogosto ugotovim, da:
a) si predstavljam v svoji notranjosti, o čem berem,
b) berem glasno ali si poskušam priklicati zvoke v sebi,
c) se poskušam vživeti v situacijo.

3. Ko me vprašajo za smer:
a) si v mislih predstavljam kraje, da smer lažje razložim, še raje pa jih kar narišem,
b) nimam težav, da nekomu razložim smer,
c) to pokažem ali pa se premikam,

4. Da se zamotim, ko čakam:
a) gledam naokrog, strmim ali berem,
b) govorim ali poslušam ljudi,
c) hodim naokrog, z rokami premikam razne predmete ali premikam/vrtim noge, ko sedim.



5. Če moram nekomu nekaj pojasniti:
a) raje povem na kratko, saj ne želim predolgo govoriti,
b) razložim s podrobnostmi, saj rad(a) govorim,
c) premikam roke in se gibljem, ko razlagam.

6. Če si moram zapomniti seznam stvari, si ga najbolje zapomnim, če:
a) ga zapišem na papir,
b) si ga nenehno ponavljam,
c) se premikam in uporabljam prste, da naštevam stvari, ki jih potrebujem.

7. Če mi nekdo nekaj govori in razlaga:
a) si poskušam priklicati podobe, da si lažje predstavljam,
b) uživam v poslušanju, vendar ga tudi prekinem in govorim tudi sam(a),
c) dolgočasi me, če je njena/njegova razlaga predolga in opiše preveč podrobnosti.

8. Če se želim skoncentrirati, mi povzroča težave:
a) če je v prostoru veliko gibanja,
b) če je v prostoru hrup,
c) če moram ves čas sedeti na mestu.

9. Če rešujem problem:
a) ga napišem ali narišem, da si ga lažje predstavljam,
b) se pogovorim s samim seboj,
c) se veliko premikam ali uporabim različne predmete, ki mi pomagajo pri razmišljanju.

10. Če dobim napisana navodila, kako naj nekaj sestavim:
a) jih tiho preberem in si poskušam v mislih predstavljati, kateri deli spadajo skupaj,
b) jih preberem glasno in se pogovarjam s samim seboj, ko sestavljam dele skupaj,
c) najprej poskušam sestaviti dele skupaj, šele potem preberem navodila.


REZULTATI: preštej število obkroženih : 
a-jev: - _____               
b-jev: ______               
c-jev: ______                


Črka, ki si jo največkrat obkrožil, označuje tvoj učni stil.
	Največ a-jev: VIDNI UČNI STIL

Če si vidni učni stil, je priporočljivo, da:
- si zapisuješ snov in navodila za naloge,
- delaš miselne vzorce,
- uporabljaš barve,
- si ogledaš filme, fotografije, zemljevide,
- rišeš in uporabljaš tabele, grafe, skice,
- bereš knjige, učbenike, revije.

	Največ b-jev: SLUŠNI UČNI STIL

Če si slušni učni stil, je priporočljivo, da:
- glasno bereš,
- si snov glasno ponavljaš (med ponavljanjem se lahko posnameš),
- se učiš v paru ali skupini,
- deliš svoje misli z drugimi,
- se o snovi pogovarjaš ali jo razložiš sošolcu/sošolki.

	Največ c-jev: GIBALNI UČNI STIL

Če si gibalni učni stil je priporočljivo, da:
- si narediš sezname,
- si podčrtuješ podatke,
- obkrožiš ključne besede,
- narediš eksperimente (snov praktično preizkusiš),
- med učenjem in ponavljanjem snovi hodiš po prostoru.

Popolnega učnega stila ni, pri vsakem človeku se mešajo vsi trije učni stili, zato naj te ne čudi, če bodo rezultati precej izenačeni. 
Rezultati lahko tudi pokažejo velike razlike med stili posameznika. Če je tvoj seštevek določene črke pri katerem od stilov 6 ali več, je ta stil še posebno močan. 

